**NAPRIEK / NAPRIEČ**

Výstava pedagógov katedry Maľby Akadémie umení v Banskej Bystrici

Vystavujúci:

Štefan Balázs, Jana Farmanová, Milan Hnat, Ľudovít Hološka,

Rastislav Podoba, Ján Triaška, Vlad Yurashko

Kurátorská spolupráca: Silvia L. Čúzyová

Vernisáž: 12. 10. 2018 o 17:00

Výstava potrvá do 1. 12. 2018

Slovenské banské múzeum, Galéria Jozefa Kollára, Banská Štiavnica

Sedem individuálnych tvorivých programov nespojila do jedného celku táto výstava, ale v prvom rade pedagogický kolektív katedry Maľby Akadémie umení v Banskej Bystrici. Sedem odborníkov a sedem umeleckých portfólií je referenčným rámcom pre budúcich adeptov a záujemcov o maliarske vzdelanie na stredoslovenskej akadémii. Rôznorodosť jednotlivých osobností ponúka študentom maľby nevyhnutnú variabilitu pohľadov a prístupov. Variabilita je aj ústredným motívom výstavy v Galérii Jozefa Kollára v Banskej Štiavnici, ktorá nie je tematickým ani časozberným projektom, ale aktuálnou sondou a prierezom diania v tvorbe viacgeneračnej skupiny maliarov. Maliarske diela budú vo vzájomnej susedskej interakcii, spolupráci či kontrapozícii, v symbolickej rovine presne tak, ako sa stretávajú či rozchádzajú, dopĺňajú alebo vylučujú názory a postoje ich autorov - umelcov a pedagógov. Do výberu sa primárne dostali najmä diela z posledných rokov, prevedené v niektorej z „klasických“ techník maľovania. V prípade možnosti voľby boli vybraté menej expresívne a v kolorite stíšené maľby, aby sme sa vo výsledku priblížili k harmonickému vyzneniu celku tejto reprezentatívnej výstavy a spolupráce.

https://fvu.aku.sk/katedry/malba.html